גמסחורדיה ראה בכשלונה של הממשלה במשבר האבחזי משום הזדמנות להדיח את שוורדנדזה. ב-24 בספטמבר 1993 שב לגאורגיה, וייסד "ממשלה גולה" בעיר זוגדידי במערב גאורגיה. הוא הכריז כי הוא ממשיך את "המאבק בדרכי שלום כנגד החונטה הצבאית הבלתי חוקית" והתרכז ביצירת קואליציה כנגד שוורדנדזה. הוא השיג תמיכה באזורי סמגרלו (משם היה מוצא משפחתו של גמסחורדיה) ואבחזיה המורדת. כן בנה גמסחורדיה כוח צבאי חזק יחסית, שהיה יעיל כנגד כוחותיה הנחלשים של הרפובליקה הגאורגית. לאחר שדרש בחירות מיידיות, ניצל גמסחורדיה את חולשת הצבא הגאורגי על מנת להשתלט על כלי נשק רבים, שננטשו על ידי כוחות הממשלה הנסוגים. באוקטובר 1993 הייתה כבר מערב גאורגיה נתונה במלחמת אזרחים בקנה מידה מלא. כוחותיו של גמסחורדיה תפסו מספר ערי מפתח וצמתי תחבורה חשובים. כוחות הממשלה נסוגו בחופזה, והדרך לטביליסי נותרה פתוחה בפני גמסחורדיה.
עם זאת, השתלטותו של גמסחורדיה על עיר הנמל פותי לחוף הים השחור, סיכנה את האינטרסים של רוסיה, ארמניה (מדינה לכודת יבשה התלויה בנמלי גאורגיה) ואזרבייג'ן. שלוש הממשלות הביעו את תמיכתן בממשלת שוורדנדזה, שבתמורה הביע את נכונותו להצטרף לחבר המדינות, התארגנות פוליטית של מדינות שהיו בעבר חלק מברית המועצות, אשר עד אז נמנעה גאורגיה מלהצטרף אליו. בעוד שתמיכת ארמניה ואזרבייג'ן נותרה במישור הפוליטי, שלחה רוסיה כוח של 2,000 חיילים לסייע לממשל שוורדנדזה. התערבות זו הכריעה את המלחמה, וב-6 בנובמבר נפלה זוגדידי לידי כוחות הממשלה.
מותו.
ב-31 בדצמבר 1993 מת גמסחורדיה בנסיבות שעדיין לא הובררו דיין. ידוע שהוא מת בכפר חיבולה באזור סמגרלו במערב גאורגיה. לפי מקורות בריטים גופתו נמצאה כשבה נקב כדור אחד בראשה. יש המניחים שהמדובר בהתאבדות (כגרסת אלמנתו, שסיפרה שהתאבד כאשר הוקף בכוחות הממשלה ולא מצא דרך להימלט). ממשלת צ'צ'ניה פרסמה מכתב שאמור היה להיות מכתב ההתאבדות שלו, וממשלת רוסיה תומכת בגרסה זו. רוב המשקיפים מאמינים כי אכן נטל את חייו במו ידיו. על פי גרסאות אחרות, אותן הפיצה ממשלת גאורגיה, הוא נרצח על ידי תומכיו.
מותו הוכרז על ידי הממשלה הגאורגית ב-5 בינואר 1994. הוא נשלח לקבורה בגרוזני בירת צ'צ'ניה. ב-3 במרץ 2007 הודיע נשיא צ'צ'ניה, רמזן קדירוב כי קברו של גמסחורדיה, שאבד בין חורבות העיר גרוזני שנהרסה במלחמת צ'צ'ניה הראשונה ובמלחמת צ'צ'ניה השנייה, אותר במרכז העיר. שרידיו זוהו על ידי מומחים, ונשלחו לגאורגיה, שם נטמנו בטקס ממלכתי, בו השתתפו אלפי בני אדם מרחבי גאורגיה, ב-1 באפריל 2007, לצד גדולי האומה הגאורגית בפנתאון מתאצמינדה. נשיא גאורגיה מיכאיל סאקשווילי כינה את ההחלטה לטמון אותו בפנתאון, "הוגנת ונכונה".
גמסחורדיה היה נשוי פעמיים. לו ולאשתו השנייה מנאנה שני בנים.
מורשתו.
ב-26 בינואר 2004, בטקס שנערך בכנסיית כשוותי של גיאורגי הקדוש בטביליסי, הכריז נשיאה החדש של גאורגיה, מיכאיל סאקשווילי על "טיהורו" של גמסחורדיה, על מנת לסיים את האפקט המתמשך של הדחתו, ולאחד את החברה הגאורגית. הוא שיבח את תפקידו כ"מדינאי גדול ופטריוט", והכריז על מתן הרשות להחזיר את גופתו לאדמת אבותיו, וכי נטישת גופת נשיא גאורגיה באזור מלחמה בארץ זרה היא בושה וכלימה לאומה הגאורגית. סאקשווילי קרא לרחוב חשוב בטביליסי על שם גמסחורדיה, ושחרר 32 מתומכיו שנעצרו עוד בשנים 1993–1994 על ידי אנשי שוורדנדזה, והוכרזו על ידי ארגוני זכויות אדם כעצירים פוליטיים.
תומכי גמסחורדיה ממשיכים לקדם את רעיונותיו במספר התאגדויות ציבוריות מורשות. ב-1996 הוקמה אגודה חינוכית על שם גמסחורדיה בהולנד בעיר האג. כיום אגודה זו פעילה במספר ערים אירופיות.
מאקה-מאקה (כוכב לכת ננסי)
136472 מאקֶה-מאקֶה (שם מלא: 136472 מאקה-מאקה; באנגלית: 136472 Makemake; סמל: ) הוא כוכב לכת ננסי השלישי בגודלו במערכת השמש והוא מוגדר כגוף טרנס-נפטוני באזור חגורת קויפר. שטח פניו של מאקה-מאקה כ־40% משטח פני פלוטו, מרחקו הממוצע מהשמש כ-46.8 יחידות אסטרונומיות ובהירות נראיתו הנראית 16.7. הוא נקרא על שמו של האל מאקה-מאקה - בורא העולם על פי המיתולוגיה של ילידי אי הפסחא, משום שהכוכב התגלה בסמוך לחג הפסחא.
למאקה-מאקה יש ירח אחד שהתגלה בתצפיות של טלסקופ החלל האבל באפריל 2015, שתוצאותיהן הוכרזו שנה לאחר מכן באפריל 2016. קוטר הירח נאמד בכ-160 ק"מ. מדידות מדויקות יותר של הירח יאפשרו למדוד בצורה מדויקת את הצפיפות של מאקה-מאקה.
היסטוריה.
מאקה-מאקה התגלה ב־31 במרץ 2005 על ידי מייקל בראון, צ'אד טרוחיו ודייוויד רבינוביץ. עם גילויו הוא קיבל את הסימון 2005 FY9, בשלב מאוחר יותר קיבל את המספר האסטרונומי 136472, וב־11 ביוני 2008 הוא קיבל את שמו הנוכחי בהחלטת איגוד האסטרונומיה הבינלאומי ונכנס לרשימת המועמדים לקבלת סיווג של ככוכב לכת ננסי (פלוטואיד).
בחודש יולי 2008 הוחלט לבסוף שהוא אכן עומד בקריטריונים והוא קיבל מעמד של כוכב לכת ננסי.
דמי לובאטו
דמיטריה דבון לובאטו (באנגלית: Demetria Devonne Lovato; תאריך לידה: 20 באוגוסט 1992), אישיות אמריקאית שעוסקת בשירה ויצירה מוזיקלית ובמשחק.
הופעת הבכורה של לובאטו הייתה בגיל עשר בסדרת הילדים "החברים של ברני". בגיל 15 התפקיד הראשי בסרט הטלוויזיה "קאמפ רוק", ששודר בערוץ דיסני ניתן ללובאטו. הקריירה המוזיקלית של לובאטו החלה מאוחר יותר באותה שנה. אלבום האולפן הראשון, "Don't Forget", הגיע למקום השני במצעד בילבורד 200 האמריקאי והגיע למעמד אלבום זהב. בשנת 2009 כיכוב בסדרת הטלוויזיה "תנו לסוני צ'אנס. ביולי 2010 יצא אלבום האולפן השני של לובאטו, "Here We Go Again", שהגיע למקום הראשון במצעד בילבורד 200, ולמעמד אלבום זהב. שיר הנושא יצא כסינגל המוביל מהאלבום, והיה השיר הראשון של לובאטו שהגיע לעשרים הגדולים במצעד בילבורד הוט 100.
לאחר תקופה אינטנסיבית, הושהתה הקריירה של לובאטו בעקבות בעיות אישיות והתמודדות עם אנורקסיה ובולימיה. כעבור תקופה, יצא בספטמבר 2011 אלבום האולפן השלישי של לובאטו, "Unbroken". הסינגל המוביל מתוך האלבום, "Skyscraper", היה השיר הראשון של לובאטו שהגיע לעשרת הגדולים במצעד בילבורד הוט 100, והסינגל השני, "Give Your Heart a Break", הפך לסינגל הנמכר ביותר של לובאטו והגיע למעמד פלטינה משולשת בארצות הברית. במקביל להצלחה בתחום המוזיקה, חזרה לובאטו אל מסך הטלוויזיה כמנטורית בעונות השנייה והשלישית בגרסתה האמריקאית של תוכנית המציאות הבריטית "אקס פקטור". אלבום האולפן הרביעי, "Demi", יצא לאור במאי 2013 ונמכר בשבוע הראשון ליציאתו בכ-110,000 עותקים. הסינגל המוביל, "Heart Attack", הגיע למקום השני במצעד הבילבורד הוט 100, ונחל הצלחה מסחרית גם בזירה הבינלאומית, בין היתר בממלכה המאוחדת, שם הגיע למקום השלישי.
לאורך השנים הוענקו ללובאטו מספר פרסים ותארים, כשהחשובים מביניהם הם: פרס הווידאו-קליפים של MTV, 13 פרסי בחירת הנוער, 5 פרסי בחירת הקהל, פרס המוזיקה האמריקאית הלטינית, שני פרסי ALMA ופרס הבילבורד לסיבובי הופעות. בשנת 2017 התפרסם שהאלבום של לובאטו, "Confident", היה מועמד לפרס גראמי בקטגוריית "אלבום הפופ הווקאלי הטוב ביותר". במגזין "טיים בחרו בלובאטו לרשימת 100 האנשים המשפיעים בעולם.
מלבד עולם הבידור, פועלת לובאטו למען מטרות חברתיות, כגון תמיכה בארגוני בריאות הנפש ואקטיביזם למען זכויות הקהילה הגאה. בשנת 2013 דירג כתב העת "בילבורד" את לובאטו במקום השני מתוך 50 ברשימת "האמנים החברתיים". ב-2021 הודיעה לובאטו כי היא מזדהה כג'נדרקוויר ובכינוי הגוף "they". בשנת 2022 הודיע שהחליטה לחזור לכינוי גוף של נקבה.
ביוגרפיה.
1992–2006: ילדות ותחילת הקריירה.
לובאטו נולדה כאישה באלבקרקי שבמדינת ניו מקסיקו שבארצות הברית. ההורים של לובאטו הם דיאנה הארט, שהייתה מעודדת רשמית של קבוצת הפוטבול "דאלאס קאובויס", ופטריק מרטין לובאטו, מהנדס ומוזיקאי לשעבר. ההורים התגרשו כשמלאו ללובאטו שנתיים, עקב התמכרות האב לסמים ואלכוהול. הגירושין הובילו לניתוק הקשר בין השניים, אולם האב ניסה לחדש את הקשר. לובאטו כתבה מספר שירים המתארים את מערכת היחסים הסבוכה עם האב, כשהמפורסם מביניהם הוא השיר "For the Love of a Daughter". פטריק מרטין לובאטו נפטר ב-22 ביוני 2013 ממחלת הסרטן.
לובאטו גדלה בעיר דאלאס שבטקסס. ללובאטו אחות בכורה ביולוגית - דאלאס לובאטו, ואחות קטנה למחצה מנישואיה השניים של האם - השחקנית מדיסון דה לה גרזה. בשנת 2013, ארבעה חודשים לפני מותו של האב, פטריק לובאטו, חשפה לובאטו בתוכנית רדיו מקומית שהתגלתה אחות שלישית חורגת שלהו, אמבר לובאטו, מנישואיו השניים של האב.
בילדותהו השתתפה לובאטו במספר תחרויות, בהן תחרות יופי ותחרות כישרונות צעירים. בגיל 7 החלה ללמוד לנגן על פסנתר, ובגיל 10, כשהחלה לרקוד ולקחת שיעורי משחק, למדה לנגן גם על גיטרה. כשאלן דג'נרס אירחה את לובאטו לראשונה בתוכניתה בשנת 2008, אמרה לובאטו שבתקופת הנעורים הייתה קורבן לבריונות. בנוסף נאמר בתוכנית שהסבל כתוצאה מההתעללות הוביל את לובאטו להחלטה ללמוד מהבית אחרי כיתה ז'. לובאטו נהגה להזיק לעצמה ולהתמודד עם רגשות אשם לגבי המצב, וסבלה גם מבולימיה ואנורקסיה ומהפרעות אישיות.
קריירת המשחק של לובאטו החלה כבר בגיל עשר, כאשר שיחקה בשתי עונות בסדרת הטלוויזיה האמריקאית "החברים של ברני" בשנת 2002 לצד סלינה גומז, ובתפקידי אורח בסדרות נוספות כמו סדרת הפעולה "נמלטים" וסדרת הילדים "ג'ורדן וזהו" בערוץ ניקלודיאון.
2007–2008: קאמפ רוק ו-Don't Forget.